kardosdrur/scandi-wiki huggingface dataset:
Emergency Room

Emergency Room er et formatkunstprojekt af Thierry Geoffroy, der ændrer sig hver 24. time. Projektet har bl.a. været aktiveret i København i Kunsthallen Nikolaj, i Berlin, PS1/MOMA og Athen. 

Projektet er for kunstnere, som ønsker at engagere sig i den aktuelle debat. Emergency Room er et udstillingsrum, hvor kunstnere inviteres til at bidrage med kunstværker, som er nutidige og kommenterende på aktuelle sociale spørgsmål. Gennem Emergency Room har kunstnerne mulighed for at kommentere hver dag og derved være en hotline for offentligheden og massemedierne.

Mekanismerne i projekterne har været de samme, uanset tid og sted, som følge a principperne bag formatkunst. Emergency Room er et stykke arkitektur og en række regler for dagsaktuelle kunstudstillinger. Formatet stimulerer deltagende kunstnere til indenfor en deadline at udtrykke sig om dagsaktuelle begivenheder – emergencies. Kunstnerne tilslutter sig inden deltagelse en række regler; bl.a. at værker skal indleveres hver dag kl. 12.30 hvor udstillingen i Emergency Room skifter.

Kunstnerisk tilgang 
Emergency Room vælger bevidst at blande forskellige æstetikker. F.eks. blandes Cross-media kunstnere med abstrakte malere og billedhuggere. Emergency Room´s grundlægger Thierry Geoffroy beskriver Emergency Room som et kunstnerisk format, hvor kunstnere kan træne deres "bevidstheds-muskel" og give dem mulighed for at arbejde i et miljø, hvor eksperimenter og kunstnerisk vovemod hilses velkommen.
Kunstnerne vil udvikle sig og udvikle nye uventede metoder og kunstformer, som derved resulterer i ændringer hos deltagerne og i æstetikken som helhed.
Ofte fremkommer der meget provokerende værker, som forholder sig til samtidens sociale aspekter og giver udtryk for kunstnerens egen holdning. Flere Emergency Room deltagere har opnået international bevågenhed, både i form af begejstring og forargelse.

Udstillinger 
Emergency Room har afholdt udstillinger i:

 2006, København
 2006, Berlin
 2007, Athen
 2007, New York
 2008, Paris
 2009, Napoli
 2009, Hanoi
 2011, Wroclaw

Danske kunstnere og Emergency Room 
Flere danske kunstnere har deltaget i Emergency Room projekter og udstillinger. Udvalgte danske kunstnere, som har deltaget i Emergency Room:

 John Kørner
 Kristian von Hornsleth
 Nadia Plesner
 Niels Bonde
 Peter Lind
 Peter Ravn
 Søren Dahlgaard
 Thierry Geoffroy

Eksterne henvisninger 
 Emergency Room – udstilling på PS1/MOMA i New York 
 Artikel om Thierry Geoffroy 

Kunst
Anordning (lov)

Anordninger var før Grundloven af 1849 en betegnelse for de love, som var givet direkte af kongen (kongelig Anordning).

Efter Grundloven bruges begrebet anordninger om de retsforskrifter, som administrationen (forvaltningen) udsteder med hjemmel i en lov eller til nærmere gennemførelse af en lov. Anordninger retter sig mod borgerne, mens et internt forskrift i forvaltningsmyndighederne kaldes et cirkulære.

Ministerielle anordninger kalder også bekendtgørelser.

Den selvstændig anordningsmyndighed 
Der er ikke enighed i teorien om, hvor vidt der eksisterer en selvstændig anordningsmyndighed. Alf Ross og hans tilhængere hævder, at samtlige dispositioner kræver hjemmel i loven, hvorimod i særdeleshed Århus Universitets professorer – herunder bl.a. Peter Germer og Michael Hansen Jensen – er af den opfattelse, at den selvstændige anordningsmyndighed eksisterer alene i kraft af rollen som udøvende magt. I den såkaldte Bille Brahe-dom anerkender Højesteret dog indirekte eksistensen af den selvstændige anordningsmyndighed. I praksis har denne diskussion ringe betydning, da lovgivningsmagten kan ophæve en sådan anordning med en ny lov, ligesom der ikke er tvivl om, at den udøvende magt ikke på egen hånd kan udstede anordninger på områder, hvor der allerede er lovgivning eller har været lovgivning, og der må endvidere ikke gøres indgreb i borgernes retsforhold. Anordninger, der angår grundlovens legislative prærogativer, vil heller ikke kunne udformes af en eventuel selvstændig anordningsmyndighed.

Der er dog et eksempel på en selvstændig anordningsmyndighed; nemlig Dansk Sprognævn - som dog senere er ordnet ved lov.

Litteratur 

 Karsten Revsbech m. fl.: Forvaltningsret - Almindelige emner. 2016. 6. udgave. Jurist- og Økonomforbundets Forlag.

Reference 

Forvaltningsakter
Jura
Retsvidenskab
Retskilde
Juridiske begreber
Garrett Reisman

Garrett Erin Reisman (født 10. februar 1968) er en NASA-astronaut der har været to gang i rummet – inklusiv to halve rumfærge-missioner.
 
Han har tidligere opholdt sig i 2 uger i et undervandslaboratorium NEEMO i 2003, der minder om forholdene om bord på en rumstation.

Garrett Reisman kom op til Den Internationale Rumstation med STS-123 Endeavour d. 13. marts 2008 hvor han afløste Léopold Eyharts som besætningsmedlem på ISS Ekspedition 16. I april 2008 skiftede han til ekspedition 17 da Peggy Whitson og Jurij Malentjenko (eksp. 16 stambesætning) blev afløst af Sergej Volkov og Oleg Kononenko (eksp. 17 stambesætning). 

Den 2. juni 2008 afløste Reisman Gregory Chamitoff, Reisman returnerede med STS-124 Discovery 14. juni 2008.

Eksterne henvisninger 

 NASA Biografi af Garrett Reisman 
 interview STS-123

Noter 

Astronauter fra USA
Stine Bjerregaard

Stine Bjerregaard (født 5. september 1986) er en dansk skuespiller og radiovært. Hun er blandt andet kendt fra rollen som Yvonne i tv-julekalenderen Olsenbandens første kup.

Filmografi 
 Nonnebørn (1997) – som Benedicte
 Elsker dig for evigt (2002) – som Stine

Tv-serier 
 Olsenbandens første kup (julekalender, 1999) – som Yvonne

Eksterne henvisninger 
 

Børneskuespillere fra Danmark
Knud Harder

Knud Harder (31. marts 1885 i København – 16. april 1967 på Frederiksberg) var en dansk komponist, organist og dirigent.

Efter studentereksamen begyndte han et musikstudium inspireret af mødet med Carl Nielsen musik. Senere mødte han Nielsen, og de korresponderede jævnligt fra 1904 til sidst i 1920’erne. Harder drog til München i omkring 1904 for at uddanne sig der. Selvom han kun var 20 år fik han alligevel lejlighed til både at få opført sin musik og at virke som dirigent der.

Allerede fra 1904 handlede de første breve mellem ham og Carl Nielsen bl.a. om en artikel, som Harder skrev til det tyske tidsskrift Die Musik og som blev trykt i bladet i 1906. Deri forsøgte han at promovere Nielsens musik i Tyskland. Han skrev også andre ting, bl.a. en afhandling ”Fantasia appasionata” om musikfilosofi. Der udkom både på tysk og fransk.

Omkring 1910 var han kapelmester ved teatret i Aschaffenburg. Men i 1915 lod han sig indskrive på Københavns Universitet for at studere teologi og i 1920 blev han cand. theol. I sine studieår var han alumne på Borchs Kollegium fra 1. maj 1915 til 14. august 1920.

Musik 
 klavermusik (før 1907)
 sange af Walther von der Vogelweide (tenor og kammerorkester før 1907)
 Die Schlacht bei Murten (mandskor, baryton og orkester – 1908)
 op. 3 Fuga for orgel (G-dur)
 op. 4 Strygekvartet i Bb-dur (Copyright 1908 by Schweers & Haake, Bremen)
 nogle symfonier (før 1910)
 Schwarzwälder Zwischenklänge (symfonisk intermezzo for strygeorkester) 1909
 op. 6 Strygekvartet i C-dur med obligat klarinet (1912)
 op. 7 Avaluns Zauberwald (tonedigt for orkester)
 Fünf Gedichte von Friedrich Hebbel: "Du bist allein", "Wenn die Rosen ewig blühten", "Hexenritt", "Der Knabe" og "Selbsvertrauen" (1910)
 Huldigung: Gedicht von Hermann Hesse (1910)
 En Kæmpevise om Goliath og David (kor 1919)
 Løft dig sjæl på lysets vinger (sang 1938)
 Bratschkoncert (før 1951)
 Fire danske Sange til Tekster af Johannes Jørgensen: "Dagning", "Den døde Tid er ej forbi", "Danmark" og "Nymfer" (fra før sept. 1916)

Kilder m.m. 
 Godtfred Skjerne: Illustreret Tidende 1909/10 nr. 20
 Dansk Musiktidsskrift
 "Borchs Kollegiums eforer og alumner 1916-1942" i Georg Mondrups "Borchs Kollegiums historie 1825-1912. Festskrift" G.E.C. Gads Forlag – København 1943

Eksterne henvisninger 
 

Komponister fra Danmark
Danskere i 1900-tallet
Awareness Muscle

Awareness Muscle er et formatkunstprojekt af Thierry Geoffroy.

Projektet Awareness Muscle har bl.a. været aktiveteret i København og i Blackwood Gallery, Toronto.

Mekanismerne i værket har været de samme uanset tid og sted som følge a principperne bag formatkunst. Awareness Muscle tager udgangspunkt i en den fysiske træning som metafor for træning af deltagernes bevidsthed og evner til kritisk tænkning.

Eksterne kilder
 Thierry Geoffroy/Colonels officielle hjemmeside
 Billeder fra Awareness Muscle i Blackwood Gallery, Toronto

Kunstværker
NEEMO

NEEMO er en forkortelse som står for NASA Extreme Environment Mission Operations, er et NASA-program (fra og med 2001) for at studere menneskelig overlevelse i et undersøisk laboratorium som forberedelse for fremtidig udforskning af Solsystemet.

Aquarius er en undersøisk installation lokaliseret nær Key Largo i Florida. Den er en af National Oceanic and Atmospheric Administration (NOAA) og opereres af National Undersea Research Center (NURC) fra University of North Carolina–Wilmington som en studiebase for marinbiologi.

NASA har brugt basen siden 2001 i en serie af undersøiske missioner, som regel med en varighed på 2 uger eller mere, astronauter og andre deltager. Deltagerene kaldes for "aquanauter", og i stedet for "dykning", udføres der "rumvandringer" (Extra-vehicular activity - EVA). Grupper med NASA-ansatte og kontraktansatte lever nede i «Aquarius» op til tre uger af gangen.

For NASA, er Aquarius er overbevisende analog til sammenligning med langvarige bemandede rum-missioner, og NEEMO-aquanautene udsættes for mange af de samme opgaver og udfordringer undervands som de vil møde rummet.

NEEMO-missioner

Eksterne henvisninger 

 Aquarius 
 Behind the Scenes: NEEMO 
 NEEMO missions

NASA
Kognitiv dissonans

Kognitiv dissonans er det mentale ubehag som opleves af et individ, der indtager (eller presses til at indtage) indbyrdes modstridende holdninger. Det kan også være en dissonans mellem individets ideer/værdier og vedkommendes handlinger; at man i givne situationer ikke handler som ens værdier foreskriver.

Begrebet kognitiv dissonans udvikledes som en teori af Leon Festinger (1957) og blev i 1960'erne et grundigt undersøgt område inden for socialpsykologien. Kognitiv dissonans indebærer en »modstridende relation mellem kognitive elementer«. Hvad kognitive elementer er, blev ikke tydeligt defineret i teorien, men man kan sige at kognitiv dissonans opstår når forskellige kognitioner (tanker) er i konflikt med hinanden, som for eksempel når man handler på en måde der ikke stemmer overens med de vurderinger man ellers har, eller når man tvinges til at vælge mellem to lige gode eller dårlige alternativer.

Denne tilstand af kognitiv dissonans opleves som ubehagelig. Ifølge teorien løser man dette ved at ændre på en af de modstridende kognitioner. For eksempel kan en person som er utro mod sin ægtefælle føle skyld og anger, men kan bortforklare dette for sig selv ved at ændre holdninger til utroskab. Ved et valg mellem to lige gode eller dårlige alternativer må man prøve at overbevise sig selv om at det man ikke valgte, var dårligere – eller det som man er i færd med at bestemme sig for trods alt er bedre. Man stræber altså efter en kognitiv balance og forsøger at undvige netop kognitiv dissonans.

Reference 

 Helkama, Myllyniemi, Liebkind: Socialpsykologi – en introduktion ()

Eksterne henvisninger 
 COGNITIVE DISSONANCE, en introduktion 

Psykologi
Fritz Stockfleth

Fritz Gerhard Ferdinand Stockfleth (13. december 1823 i København—5. januar 1889 i Fredensborg) var sløjdlærer.

I den etablerede sløjdhistorie kender vi ingen Stockfleth, men ikke desto mindre er vi sløjdhistorikere kommet i besiddelse af et billede af en gravsten, hvor der står: »Her hviler exam.polyt. Lærer ved de københavnske Kommuneskoler, den første Grundlægger af Sløjd i Danmark Fritz Gerhard Ferdinand Stockfleth * 13 Decbr. 1823, † 5 Januar 1889 og Hustru Johanne Marie født Rasmussen * 11 April 1832, † 29 Januar 1912«.

Gravstenen står på Asminderød Kirkegård ved Fredensborg. Der har været en hvid figur oven på stenen, men den er brækket af. Stockfleth angives at være død i Fredensborg, som var hans kones fødeby, men jeg har ikke kunnet finde noget om dødsfaldet i områdets kirkebøger. Vi leder stadig efter oplysninger om Stockfleth. Sløjd er jo et emne, hvis historie kun er sparsomt beskrevet. 

Fritz Gerhard Ferdinand Stockfleth var søn af Frederik Wilhelm Stockfleth (1793-1855) og Sara Birgitte Nielsen. Fritz bestod 26 år gammel adgangseksamen til Polyteknisk Læreanstalt i 1849, men har ikke en afsluttet uddannelse. I 1854 eller 1855 giftede han sig med Johanne Marie, der var datter af gartner Rasmus Jørgensen i Fredensborg, og 14. april 1855 fik han ansættelse som timelærer ved Københavns offentlige skolevæsen, den 1. august 1860 blev han konstitueret i et lærerembede, og knap to år efter blev han fast ansat som kommunelærer iflg. beskikkelsesbrev af 14. april 1862. Han trak sig tilbage i 1887.

Fritz havde 5 søskende. To af disse delte han en lejlighed med ved folketællingen i 1850 på adressen Store Købmagergade 2, 3.sal, Rosenborg Kvarter, nemlig Theodor Florian (1820-1879) (polyteknisk examinand) og Seraphine Caroline Emilie (1826-1914); de var alle tre endnu ugifte.

Kilder 
 Stamtavle over Slægten Stockfleth som agnatisk nedstammer fra Eggert Stockflet (født i Haderslev, begravet 21. Marts 1638 paa Bragenæs Kirkegaard ved Drammen). Med Biografier. Samlet og udarbejdet af August von Eyben, Postmester i Ruds-Vedby. Trykt som Manuskript. København. H.H. Thieles Bogtrykkeri, 1929
 stockfleth.info Slægten Stockfleth 1634-2003
 Statens Arkiver online  Folketællingen 1850. B6870

Eksterne henvisninger 
 

Sløjd
Skolefolk fra Danmark
Personer fra København
Landdag (Østrig)

Landdag (tysk: Landtag) er betegnelse for parlamentet i de ni østrigske delstater. Landdagens delegerede bliver valgt ved almindelige, hemmelige og personlige forholdstalsvalg af stemmeberettigede statsborgere, der er bosiddende i det pågældende forbundsland. Partiet med flest stemmer bestrider endvidere posten som delstatsformand (tysk: Landeshauptmann).

I følge den østrigske forfatnings artikel 15 har landdagen kompetence til beslutning af al lovgivning, der ikke udtrykkeligt ligger på forbundsstatsligt niveau. Funktionsperioden for landdagene er fem år, undtagen i Oberösterreich hvor den seks år.


Kompetencer
Forbundslandene har lovgivningskompetence inden for alle områder, der i forfatningen ikke udtrykkeligt er givet til forbundsstaten. Landdagen er derfor bl.a. ansvarlig for følgende områder:

 Forbundslandsforfatningen
 Kommunernes anliggender
 Organisering af forbundslandenes embedsfunktioner
 Børnehaver
 Natur- og landskabsbeskyttelse
 Byggetilladelser
 Planområdet
 Fremme af boligbyggeri
 Afløb og affaldsbortskaffelse
 Vejvæsen (undtagen Bundesstraßen (statsveje))
 Handel med landbrugs- og skovarealer
 Handel med grundarealer med udlændinge
 Skatter på drikkevarer
 Jagt og fiskeri
 Sport, skiskoler og bjergførere
 Socialhjælp
 Handicappleje
 Sædelighedspolitik
 Katastrofehjælp og redningsvæsen
 Kulturstøtte
 Landbrugsstøtte
 Hospitaler

Forbundslandsforfatningen må ikke være i modstrid med Østrigs statsforfatning. Uenighed om lovgivningskompetence mellem staten og forbundslandene afgøres af Østrigs forfatningsdomstol.

Kilder

Østrigs politik
Mandara-bjergene

Mandara-bjergene er en vulkansk bjergkæde, som strækker sig omkring 200 km, nær grænsen mellem Cameroun og Nigeria.

Bjergkæder i Afrika
Forbundsforsamlingen (Østrig)

Forbundsforsamlingen (tysk: Bundesversammlung) er et parlamentarisk organ i Østrig. Det består af de delegerede fra Nationalrådet og Forbundsrådet. Formanden for Forbundsforsamlingen er hhv. nationalrådspræsidenten og forbundsrådspræsidenten. Det retlige grundlag for Forbundsforsamlingen findes i Østrigs forfatning artikel 38 til 40.

Opgaver 
Forbundsforsamlingen har kun opgaver i forhold til fuldbyrdelse af opgaver i forfatningen og har således ingen andre lovgivningsmæssige opgaver. Forbundsforsamlingen indsætter landets præsident og tager efter indstilling stilling til en folkeafstemning om utidig afsættelse af præsidenten. Dette kræver et to-tredjedeles flertal. Ligeledes tager Forbundsforsamlingen stilling til tjenstlige eller retlige skridt mod præsidenten i Østrigs forfatningsdomstol på grund af brud på landets forfatning.

Forbundsforsamlingen beslutter endvidere krigserklæringer mod andre nationer.

Hidtil har Forbundsforsamlingen kun beskæftiget sig med præsidentindsættelse. Ingen af forsamlingens øvrige kompetenceområder har været taget i anvendelse siden indførelsen af Østrigs forfatning i 1920.

Kilder 

Østrigs politik
Saint-Germain-traktaten (1919)

Saint-Germain-traktaten fastsatte efter 1. verdenskrig opløsningen af den østrigske del af Østrig-Ungarn og betingelserne for den nye Republik Østrig. Trianon-traktaten fastsatte retningslinjerne for Ungarn.

Den 2. september 1919 fik de østrigske delegerede ved fredsforhandlingerne efter 1. verdenskrig overdraget en fredstraktat, som blev underskrevet den 10. september på slottet Saint-Germain-en-Laye. Traktakten er én af de traktater, som blev underskrevet i Paris' forstæder, hvor fredstraktaten med Tyskland (Versailles-freden) er den mest kendte. Fredstraktakten blev indgået mellem Østrig og 27 allierede og associerede.

I maj 1919 rejste en østrigsk delegation til Saint-Germain-en-Laye, men en direkte deltagelse i forhandlingerne var udelukket. Kun skriftlige indlæg kunne indgives. Det østrigsk-ungarske kejserhus Habsburg og det tyske kejserrige blev udpeget som eneskyldige for krigen.

De vigtigste bestemmelser i den 381 artikler lange fredstraktat var:

 Bøhmen, Mähren og Østrigske Schlesien og nogle kommuner i Niederösterreich tilfaldt den nye stat Tjekkoslovakiet
 Sydtyrol, Welschtyrol og Kanaldalen tilfaldt Italien
 Istrien tilfaldt Italien
 Bukovina tilfaldt Rumænien
 Dele af nedre Steiermark, Mießtal i Kärnten og Jezersko i Slovenien tilfaldt det nye Kongerige af serbere, kroater og slovenere
 Der skulle være en folkeafstemning om sydkärnten skulle høre til Østrig eller Jugoslavien
 Vestungarn tilfaldt Østrig og fik navnet Burgenland
 Anvendelsen af navnet Tysk-Østrig som statsnavn blev forbudt
 Tilslutning til Tyskland blev underkendt
 Republikken Østrig blev forpligtet til at betale krigsskadeerstatning
 Almen værnepligt blev forbudt. Kun en mindre hær på 30.000 mand blev tilladt. Våbenindustrien skulle ødelægges.

Med traktakten blev dannet en reststat på 6,5 mio. indbyggere. Ligesom Østrig blev Ungarn pålagt hårde betingelser og store krigsskadeerstatninger.

Saint-Germain-traktaten trådte formelt i kraft den 16. juli 1920, og opløsningen af det Østrig-ungarske rige var dermed en folkeretlig realitet.

1. verdenskrig
Fredsaftaler
Østrigs historie
Begivenheder i 1919
Trollstigen

Trollstigen (Trollstigvegen) er et vanskeligt vejstykke i Norge på hovedvej 63 i Rauma kommune i Romsdal. 

Vejen blev åbnet af kong Haakon VII den 31. juli 1936, efter en otte år lang anlægsperiode, og snor sig fra Isterdalen op til Stigrøra.

Vejen er omkranset af flere bjerge på over 1.000 meter. Mest kendt er Dronningen, Kongen og Bispen. Vejens højeste punkt er 850 meter over havets overflade. 

Der er elleve hårnålesving på Trollstigen, hver med en radius på cirka 10 meter, og vejen krydser over en bro den 239 meter høje Stigfossen.

Ved Stigrøra er der bygget et moderne turistcenter med kafé og souvenirudsalg tegnet af Reiulf Ramstad Architects

Vejstrækningen, der er lukket om vinteren, åbner normalt midt i maj måned og bliver lukket, når den første sne falder om efteråret.

Eksterne henvisninger 

Geiranger - Trollstigen på nasjonaleturistveger.no

Noter 

Veje i Norge
Seværdigheder i Norge
Modtagere af Betongtavlen
Ole Brandstrup

Ole John Christian Brandstrup (4. december 1917 – 25. december 1994) var en dansk journalist (kritiker, mag. art.), forfatter, instruktør, TV-vært, essayist, oversætter og entertainer.

Han udgav bøgerne Wessel – Aarestrup – Drachmann, Lær at behage! om Paludan Müller, Truslen mod vort skriftsprog og Frokost i det grønne. Han oversatte skuespil til dansk, som ofte blev instrueret for scene eller TV af ham selv. 

Som TV-vært lavede han biografiske programmer om de gamle mestre udi digtekunsten og revyviseforedraget. Kærligheden til revy og teater var han født med som søn af skuespilleren Ludvig Brandstrup og skuespillerinden Marie Brandstrup. Forældrene blev skilt, og hans forhold til faderen var noget blandet ifølge flere interview.

Tildelt Frederik Schybergs Mindelegat i 1967.

Eksterne henvisninger 
 

Journalister fra Danmark
Tv-værter fra Danmark
Faglitterære forfattere fra Danmark
Dansksprogede forfattere fra Danmark
Søren Hermansen

Der er flere personer, der hedder Søren Hermansen:

 Søren Hermansen (fodboldspiller) – dansk fodboldspiller
 Søren Hermansen (sognepræst) – dansk præst fra Sorgenfri
Almindelig gyldenris

 
Almindelig gyldenris (Solidago virgaurea) er en 25-80 cm høj urt med løse stande af gule blomster. Den er knyttet til tørre, letskyggede og steppeagtige voksesteder. Planten indeholder stoffer, der gør den stærkt vanddrivende.

Beskrivelse 

Almindelig gyldenris er en flerårig urt med en stiv, opret vækst. Stænglerne er stive, næsten træagtige, runde i tværsnit og mere eller mindre behårede. Bladene sidder spredt, og de er lancetformede med fint savtakket rand. Over- og undersiderne er omtrent ensfarvede og lyst grågrønne.

Blomstringen sker i juli-oktober. Blomsterne sidder samlet i en løs stand, der udgår fra enden af skuddet og de nærmeste bladhjørner. De enkelte blomster er gule kurveblomster (ca. 13 mm i diameter) med få, smalle randkroner og en lille opret tot af skivekroner. Frugterne er nødder med en hårformet fnok.

Rodnettet består af den kraftige, næsten vandrette jordstængel, der bærer trævlede rødder og hele den overjordiske del.

Højde x bredde og årlig tilvækst: 0,75 x 0,25 m (75 x 25 cm/år), heri ikke medregenet skud fra jordstænglens udløbere.

Voksested 

Arten er udbredt i Asien, Kaukasus, Lilleasien, Nordafrika og det meste af Europa, herunder Danmark. Den foretrækker lysåbne eller letskyggede voksesteder, og er tilsyneladende knyttet til tørre, steppeagtige vilkår, men klarer sig de fleste steder.

I Danmark er den temmelig almindelig på skrænter, i egekrat og skovkanter. Den er dog sjælden på de sydlige øer.

I det franske bjergmassiv, cevennerne, findes den sammen med bl.a. blærebælg, buksbom, cikorie, ene, fennikel, merian, Clinopodium menthifolium (en Bjergmynte-art), dueskabiose, foderesparsette, havetimian, hvid stenkløver, mannaask, rundbladet bærmispel, rød kornel, slåen, smalbladet soløjetræ, ægte isop og ægte lavendel.

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Flerårige urter
Haveplanter
Gule blomster